Herbal Blend: Laboratorium­ontleding bevestig middel as onwettig‘Herbal Blend’ word onder verskillende name en in verskillende verpakkings verkoop. Dit staan ook as Blazing bekend. Foto: Verskaf Die sogenaamde “Herbal Blend”-middel wat onlangs opslae onder inwoners in Pretoria gewek het, bevat nie net sintetiese dagga, oftewel kannabinoïed, nie, maar ook Methylendioxy-metamfetamien, beter bekend as “crystal meth”. Só sê die spesialisondersoeker Mike Bolhuis nadat ŉ laboratoriumontleding van die middel, ook bekend as “Puff”, “Blazing” of “Spice”, dié werklike bestanddele in dié opspraakwekkende middel aan die lig gebring het. Maroela Media het vroeër berig dié middel het onlangs onder die publiek se aandag gekom nadat video’s op sosiale media versprei is van jong mans en tieners wat psigotiese episodes beleef nadat hulle Herbal Blend gerook het. Bolhuis sê hulle het onmiddellik ŉ ondersoek van stapel gestuur om vas te stel wat presies in die middel is en wil nou die publiek waarsku dat dié middel, wat sommer oor die toonbank aan selfs minderjariges verkoop word, lewensgevaarlike gevolge kan inhou. Volgens Bolhuis het ŉ ontleding van die middel ses aktiewe bestanddele geïdentifiseer. Die meeste hiervan is verskillende vorme van kannabinoïed, ŉ sintetiese vorm van dagga wat ŉ soortgelyke uitwerking op die gebruiker het as natuurlike dagga, maar baie gevaarliker is. 5F-PB-22 is ook in die middel gevind, wat optree as ŉ kannabinoïed-agonis – iets wat ŉ fisiologiese reaksie veroorsaak wanneer dit met ŉ reseptor gekombineer word. “Herbal Blend” word ook in ongemerkte swart pakkies verkoop met selfs die geur van die inhoud wat op die pakkie aangedui word. Foto: Verskaf Dr. Jaco van Niekerk, ŉ spesialistraumadokter, het vroeër verduidelik sintetiese kannabinoïed is iets heeltemal anders as cannabis, die natuurlike vorm van dagga. Van Niekerk verduidelik die uitwerking van dagga en sintetiese dagga op reseptore in die liggaam is baie verskillend. “Kannabinoïed werk net op een van die reseptore. Waar natuurlike cannabis of dagga op die CB1- en CB2-reseptore werk, werk sinteties vervaardigde kannabinoïed net op die CB1-reseptor. So, die gebruiker kry baie ander newewerkings – hartkloppings, paranoia, naarheid, braking, duiseligheid. En dan hierdie irrasionele optrede wat hulle agterna nie kan onthou nie.” Volgens Bolhuis bestaan Herbal Blend (en ander soortgelyke produkte) uit gedroogde plantmateriaal, waaronder kruie en speserye, en word sintetiese dagga dan oor hierdie plantmateriaal gespuit. Hy sê daar is selfs Diazepam, ŉ kalmeermedikasie, in van dié middels gevind. Die middel kan verskillende vorme van kannabinoïed bevat en deur enigiemand vervaardig word wat weet hoe om dit te maak. “Die groot gevaar is dat enige hoeveelheid van die dwelm met die plantproduk gemeng kan word aangesien daar geen beheer daaroor is nie en dit nie wettig gekontroleer word nie. Enige bestanddeel kan hierby gemeng word en daar kan selfs meer as een dwelmmiddel in die produk wees. Die besluit oor wat by die middel gevoeg word, hang af van die uitwerking wat die vervaardiger hoop om te bereik,” sê hy. “Herbal Blend” word tans in ongemerkte swart pakkies verkoop met selfs die geur van die inhoud wat op die pakkie aangedui word. Foto: Verskaf Hy beklemtoon dat sintetiese dagga beslis onwettig is en dat die verkoop, verspreiding en gebruik daarvan ongetwyfeld onwettig is. “Die uitwerking van sintetiese kannabinoïed op die liggaam sluit in paranoia, psigotiese reaksies, hallusinasies, verwardheid, braking, hartkloppings, gewelddadige gedrag en selfmoordneigings,” sê Bolhuis. Volgens Bolhuis is dit noodsaaklik dat die publiek bewus is van die ware feite rakende Herbal Blend en moet mense hulle van oningeligte stellings en menings op sosiale media weerhou. “Onwaar inligting veroorsaak net verwarring wat onnodig is en nie die kwessie baat nie.” Bolhuis voeg by hoewel nog geen sterftes in die afgelope paar weke in Suid-Afrika aangemeld is wat met die gebruik van sintetiese dagga verband hou nie, is daar wel al vantevore sterftes in Japan, Nieu-Seeland en ander lande aangemeld. “Hierdie dwelm is gevaarlik en hoogs verslawend.” In een van die video’s wat sedert verlede week op sosiale media versprei is, kan twee jong mans gesien word wat rondval nadat hulle Herbal Blend gerook het. Een van die mans, Gregg Kühn (22), spring vervaard op die bed rond en val telkemale agteroor, terwyl sy vriend op die vloer lê, onbeheers ruk en onherkenbare brabbeltaal praat. Albei mans begin later braak, ŉ simptoom wat by verskeie gebruikers van Herbal Blend gesien word. Maroela Media was die eerste om met Kühn oor dié skokvoorval te praat wat gesê het hy wil met sy storie ander waarsku teen die gevare van Herbal Blend. Kühn en sy pa het aanvanklik op voorwaarde van anonimiteit met Maroela Media gesels, maar sedertdien toestemming gegee dat hul identiteit bekendgemaak mag word. Kühn het aan Maroela Media gesê hy het al verskeie kere voorheen Herbal Blend gerook, maar nog nooit dié reaksie daarop getoon nie. Volgens Kühn is die middel altyd verkoop in gekleurde pakkies met die naam en die geur van die inhoud, soos “Crazy Coconut” of “Fun Bubblegum”, op die pakkies aangebring. Die verpakking van die middel wat Kühn en sy vriend verlede Sondag gerook het, is egter heeltemal swart met net ŉ plakker op wat die geur aandui. Nêrens op die pakkie word aangedui waar die middel vervaardig is, wie die vervaardiger is of wat die bestanddele van die inhoud is nie. Gregg Kühn het vir Maroela Media van sy nagmerrie-ervaring met ‘Herbal Blend’ vertel. Foto: Maroela Media Kühn sê die middel is maklik bekombaar en kan by talle drankwinkels, tabakwinkels en spazawinkels gekoop word. Die pryse van die pakkies wissel tussen R45 en R150. Nadat minstens 14 mense, onder wie selfs tieners van 14 jaar oud, mediese behandeling moes ontvang nadat hulle Herbal Blend gerook het, het die polisie gespring om dié middel in hul forensiese laboratorium te laat ontleed en dit intussen van die rakke te verwyder. Brig. Vishnu Naidoo, woordvoerder van die polisie, het Dinsdag aan Maroela Media gesê die uitslae van die laboratoriumtoetse is nog nie beskikbaar nie. Die polisie sal die uitslae bekendmaak sodra dit ontvang word. Vir die volledige verslag wat deur Bolhuis se Specialised Security Services vrygestel is, besoek gerus hul Facebook-blad hier. Skakel Woensdagaand om 20:00 in op GROOTfm 90.5 tydens GROOTtrauma waar Pieter Cloete met Mike Bolhuis sal gesels oor die middel en die volledige inligting wat sy ondersoek aan die lig gebring het. Luister op 90.5fm of op DSTV oudiokanaal 820.